RELACION

PËR PROJEKTVENDIMIN

“PËR MIRATIMIN E MASAVE, TË KRITEREVE DHE TË STANDARDEVE PËR PARANDALIMIN E MBETJEVE TË AUTOMJETEVE DHE PËR GRUMBULLIMIN, RIPËRDORIMIN, TRAJTIMIN, RICIKLIMIN DHE FORMAT E TJERA TË RIKUPERIMIT TË AUTOMJETEVE NË FUND TË JETËS DHE TË PJESËVE PËRBËRËSE TË TYRE”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN
Projektvendimi “Për miratimin e masave, të kritereve dhe të standardeve për parandalimin e mbetjeve të automjeteve dhe për grumbullimin, ripërdorimin, trajtimin, riciklimin dhe format e tjera të rikuperimit të automjeteve në fund të jetës dhe të pjesëve përbërëse të tyre” hartohet në zbatim të nenit 53 të ligjit nr. 57/2025, datë 16.10.2025, “Për menaxhimin e integruar të mbetjeve”, si dhe në kuadër të përafrimit të legjislacionit kombëtar me legjislacionin e Bashkimit Evropian në fushën e menaxhimit të mbetjeve dhe të ekonomisë qarkulluese.
Projektvendimi përafron pjesërisht Direktivën 2000/53/KE të Parlamentit Evropian dhe të Këshillit, datë 18 shtator 2000, “Për automjetet në fund të jetës”, të ndryshuar, e cila përcakton masat për parandalimin e mbetjeve nga automjetet, për kufizimin e përdorimit të substancave të rrezikshme në automjete, si dhe për grumbullimin, trajtimin, ripërdorimin, riciklimin dhe format e tjera të rikuperimit të automjeteve në fund të jetës dhe të pjesëve përbërëse të tyre.
Sipas nenit 1 të projektvendimit, objekt i tij është miratimi i masave, i kritereve dhe i standardeve për parandalimin e mbetjeve të automjeteve dhe për grumbullimin, ripërdorimin, trajtimin, riciklimin dhe format e tjera të rikuperimit të automjeteve në fund të jetës dhe të pjesëve përbërëse të tyre, si dhe i objektivave të ripërdorimit dhe të rikuperimit, përfshirë riciklimin, që përmbushin operatorët ekonomikë, bashkë me afatet përkatëse.
Sipas nenit 2 të projektvendimit, qëllimi i tij është mbrojtja e mjedisit dhe e shëndetit të njeriut, nëpërmjet parandalimit të mbetjeve të automjeteve, si përparësi e parë, nëpërmjet ripërdorimit, riciklimit dhe formave të tjera të rikuperimit të automjeteve në fund të jetës dhe të pjesëve përbërëse të tyre, me qëllim pakësimin e mbetjeve të destinuara për asgjësim, si dhe nëpërmjet përmirësimit të performancës mjedisore të të gjithë operatorëve ekonomikë të përfshirë në ciklin e jetës së automjeteve.
Projektvendimi synon, në mënyrë të veçantë:
· parandalimin e braktisjes së automjeteve në fund të jetës në mjedis;
· pakësimin e ndotjes së tokës, të ujërave dhe të ajrit nga substancat dhe lëngjet e rrezikshme që përmbajnë automjetet;
· trajtimin e automjeteve në fund të jetës në mënyrë të përshtatshme për mjedisin, vetëm nga operatorë të autorizuar të trajtimit;
· nxitjen e ripërdorimit të pjesëve përbërëse dhe të riciklimit e të rikuperimit të materialeve të automjeteve;
· vendosjen e objektivave të matshëm për ripërdorimin, riciklimin dhe rikuperimin e automjeteve në fund të jetës;
· përcaktimin e kërkesave minimale teknike për vendet e ruajtjes dhe për vendet e trajtimit të automjeteve në fund të jetës;
· përcaktimin e detyrimeve të prodhuesve, të operatorëve ekonomikë dhe të autoriteteve publike;
· lidhjen e detyrimeve të prodhuesve me rregullat e përgjegjësisë së zgjeruar të subjekteve prodhuese, sipas legjislacionit në fuqi për përgjegjësinë e zgjeruar të prodhuesit;
· mbajtjen e të dhënave, raportimin, monitorimin dhe inspektimin e veprimtarive në këtë sektor.
Nga zbatimi i projektvendimit pritet:
· pakësimi i ndotjes së mjedisit nga automjetet e braktisura ose të trajtuara në mënyrë të pakontrolluar;
· rritja e shkallës së ripërdorimit, të riciklimit dhe të rikuperimit të pjesëve përbërëse dhe të materialeve të automjeteve;
· pakësimi i sasisë së mbetjeve që asgjësohen në landfill;
· ushtrimi i veprimtarisë së trajtimit të automjeteve në fund të jetës vetëm nga operatorë të pajisur me leje mjedisi dhe me licencat përkatëse;
· gjurmueshmëria e automjeteve në fund të jetës, nëpërmjet certifikatës së shkatërrimit dhe nëpërmjet çregjistrimit të përhershëm;
· përmirësimi i mbrojtjes së mjedisit dhe të shëndetit të njeriut, në përputhje me standardet e Bashkimit Evropian.
Projektvendimi kontribuon në përmbushjen e detyrimeve që rrjedhin nga Marrëveshja e Stabilizim-Asociimit dhe nga procesi i anëtarësimit të Republikës së Shqipërisë në Bashkimin Evropian.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE
Miratimi i këtij projektvendimi nuk është parashikuar në Programin e Përgjithshëm Analitik të Projektakteve të Ministrisë së Mjedisit për vitin 2026, por është në përputhje me Programin Politik të Këshillit të Ministrave dhe me Planin e Veprimit për Adresimin e Piketave Mbyllëse.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME
Menaxhimi i automjeteve në fund të jetës është një nga sfidat e rëndësishme në fushën e menaxhimit të mbetjeve, për shkak të ndikimit që këto automjete kanë në mjedis dhe në shëndetin e njeriut. Automjetet në fund të jetës përmbajnë substanca dhe pjesë përbërëse të rrezikshme, si vajra, karburante, lëngje ftohëse dhe lëngje frenash, bateri dhe metale të rënda, të cilat, kur nuk trajtohen sipas standardeve mjedisore, shkaktojnë ndotje të tokës, të ujërave sipërfaqësore e nëntokësore dhe të ajrit.
Një pjesë e automjeteve në fund të jetës braktiset në mjedis, çmontohet në mënyrë të parregullt ose trajtohet nga subjekte që nuk plotësojnë kërkesat teknike dhe mjedisore. Mungesa e një sistemi të plotë për grumbullimin, dekontaminimin, çmontimin, riciklimin dhe rikuperimin e këtyre automjeteve e vështirëson kontrollin e sektorit dhe gjurmimin e mbetjeve që dalin prej tij.
Kjo fushë rregullohet nga vendimi nr. 705, datë 10.10.2012, i Këshillit të Ministrave, “Për menaxhimin e mbetjeve të automjeteve në fund të jetës”, i nxjerrë në zbatim të nenit 32 të ligjit nr. 10 463, datë 22.9.2011, “Për menaxhimin e integruar të mbetjeve”. Ky ligj është shfuqizuar me ligjin nr. 57/2025. Vendimi nr. 705 nuk pasqyron ndryshimet e Direktivës 2000/53/KE të miratuara pas vitit 2012 dhe nuk është përshtatur me kuadrin institucional të ligjit nr. 57/2025, me regjistrin elektronik të Agjencisë Kombëtare të Mjedisit dhe me legjislacionin në fuqi për qarkullimin rrugor.
Neni 53 i ligjit nr. 57/2025 ngarkon Këshillin e Ministrave të miratojë, me propozimin e ministrit përgjegjës për mjedisin dhe të ministrit përgjegjës për transportin, masat, kriteret dhe standardet për parandalimin e mbetjeve të automjeteve dhe për grumbullimin, ripërdorimin, trajtimin, riciklimin dhe format e tjera të rikuperimit të automjeteve në fund të jetës dhe të pjesëve përbërëse të tyre, përfshirë objektivat e ripërdorimit e të rikuperimit dhe afatet përkatëse. Projektvendimi e përmbush këtë detyrim dhe e zëvendëson tërësisht vendimin nr. 705, datë 10.10.2012.
Projektvendimi garanton dorëzimin e automjetit në fund të jetës pa asnjë kosto për zotëruesin ose pronarin e fundit, edhe kur automjeti nuk ka vlerë tregu ose ka vlerë tregu negative. Në përputhje me nenin 5, paragrafi 4, të Direktivës 2000/53/KE, kostot e këtij dorëzimi i përballojnë prodhuesit, tërësisht ose në një pjesë të konsiderueshme. Rregullat e hollësishme për përballimin e kostove nuk përcaktohen në këtë projektvendim, por në legjislacionin në fuqi për përgjegjësinë e zgjeruar të prodhuesit, konkretisht në ligjin nr. 74/2025, datë 4.12.2025, “Për përgjegjësitë e zgjeruara të subjekteve prodhuese të produkteve që gjenerojnë mbetje”, dhe në aktet nënligjore në zbatim të tij.
Projektvendimi përcakton kërkesat teknike dhe mjedisore për operatorët ekonomikë që ushtrojnë veprimtari në fushën e grumbullimit, të çmontimit dhe të trajtimit të automjeteve në fund të jetës. Këto kërkesa lidhen me vendet e ruajtjes dhe të trajtimit, me dekontaminimin përpara çdo operacioni tjetër trajtimi, me heqjen dhe ndarjen e materialeve e të pjesëve përbërëse të rrezikshme, si dhe me ruajtjen e pjesëve përbërëse që mund të ripërdoren. Operacionet e trajtimit i kryen vetëm operatori i autorizuar i trajtimit, i pajisur me leje mjedisi dhe me licencat përkatëse.
Projektvendimi vendos objektiva të matshëm për ripërdorimin, riciklimin dhe rikuperimin e automjeteve në fund të jetës, të shoqëruar me metodologjinë e llogaritjes dhe të monitorimit. Objektivat janë ata të Direktivës 2000/53/KE, me afate të përshtatura: jo më pak se 85 për qind ripërdorim e rikuperim dhe 80 për qind ripërdorim e riciklim nga data 1 janar 2028; jo më pak se 95 për qind ripërdorim e rikuperim dhe 85 për qind ripërdorim e riciklim nga data 1 janar 2030. Deri në datën 31 dhjetor 2029, për automjetet e prodhuara përpara datës 1 janar 1980 zbatohen objektiva jo më pak se 75 për qind për ripërdorimin dhe rikuperimin dhe jo më pak se 70 për qind për ripërdorimin dhe riciklimin.
Projektvendimi ndalon, pas datës 1 janar 2028, hedhjen për herë të parë në treg të automjeteve, të materialeve dhe të pjesëve përbërëse që përmbajnë plumb, merkur, kadmium ose krom gjashtëvalent. Ndalimi nuk zbatohet për materialet dhe pjesët përbërëse të shtojcës 2, brenda objektit dhe afateve të përcaktuara në të, dhe për pjesët e këmbimit të pikës 4 të nenit 6. Prania e këtyre substancave lejohet deri në vlerat maksimale të përqendrimit të pikës 3 të nenit 6. Kjo masë pakëson rrezikun që paraqesin këto substanca gjatë përdorimit dhe trajtimit të automjeteve dhe lehtëson riciklimin.
Gjurmueshmëria e automjeteve në fund të jetës sigurohet nëpërmjet certifikatës së shkatërrimit, e cila lëshohet vetëm nga operatori i autorizuar i trajtimit, mban një kod serial unik të dhënë nga Agjencia Kombëtare e Mjedisit dhe është kusht për çregjistrimin e përhershëm të automjetit nga regjistri i mjeteve rrugore. Të dhënat për automjetet e trajtuara raportohen në regjistrin elektronik të Agjencisë Kombëtare të Mjedisit, e cila llogarit normat vjetore të arritura.
Efektet e pritshme janë mjedisore, ekonomike dhe institucionale. Nga pikëpamja mjedisore, pritet pakësimi i ndotjes nga automjetet e braktisura ose të trajtuara në mënyrë të pakontrolluar. Nga pikëpamja ekonomike, pritet zhvillimi i veprimtarive të çmontimit, të riciklimit dhe të rikuperimit, si pjesë e ekonomisë qarkulluese. Nga pikëpamja institucionale, pritet forcimi i bashkëpunimit ndërmjet strukturave përgjegjëse për mjedisin, për transportin rrugor dhe për inspektimin.
Zbatimi i projektvendimit kërkon që operatorët ekonomikë që ushtrojnë veprimtari në fushën e grumbullimit, të çmontimit ose të trajtimit t’i përshtatin vendet e ruajtjes dhe të trajtimit me kërkesat minimale teknike të shtojcës 1; për këtë qëllim, neni 26 u jep atyre 18 muaj nga hyrja në fuqi e vendimit. Kostot e marrjes në dorëzim pa asnjë kosto për zotëruesin ose pronarin e fundit i përballojnë prodhuesit, sipas legjislacionit në fuqi për përgjegjësinë e zgjeruar të prodhuesit. Agjencia Kombëtare e Mjedisit jep kodet seriale të certifikatave të shkatërrimit dhe i pranon të dhënat në regjistrin elektronik.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR
Projektvendimi mbështetet në nenin 100 të Kushtetutës dhe në nenin 53 të ligjit nr. 57/2025, datë 16.10.2025, “Për menaxhimin e integruar të mbetjeve”. Sipas nenit 53 të këtij ligji, vendimi miratohet me propozimin e ministrit përgjegjës për mjedisin dhe të ministrit përgjegjës për transportin; për këtë arsye, projektvendimi propozohet nga Ministri i Mjedisit dhe nga Ministri i Infrastrukturës dhe Energjisë. Përmbajtja e projektvendimit mbetet brenda autorizimit të nenit 53: masat për parandalimin e mbetjeve të automjeteve (kreu II), masat, kriteret dhe standardet për grumbullimin, ripërdorimin, trajtimin, riciklimin dhe format e tjera të rikuperimit (krerët III deri në VI) dhe objektivat me afatet përkatëse (neni 17).
Dispozitat e projektvendimit janë harmonizuar me ligjin nr. 57/2025, me ligjin nr. 74/2025, datë 4.12.2025, “Për përgjegjësitë e zgjeruara të subjekteve prodhuese të produkteve që gjenerojnë mbetje”, me ligjin nr. 8378, datë 22.7.1998, “Kodi Rrugor i Republikës së Shqipërisë”, të ndryshuar, me ligjin nr. 10 448, datë 14.7.2011, “Për lejet e mjedisit”, të ndryshuar, me ligjin nr. 10 081, datë 23.2.2009, “Për licencat, autorizimet dhe lejet në Republikën e Shqipërisë”, të ndryshuar, me ligjin nr. 9573, datë 3.7.2006, “Për autoriparimin, shitblerjen, depozitimin e mjeteve rrugore me motor, të rimorkiove dhe pjesëve të tyre të dala jashtë përdorimit ose të braktisura dhe për veprimtaritë që lidhen me to”, të ndryshuar, me ligjin nr. 10 431, datë 9.6.2011, “Për mbrojtjen e mjedisit”, të ndryshuar, me ligjin nr. 99/2024, datë 12.9.2024, “Për inspektimin në Republikën e Shqipërisë”, me vendimin nr. 538, datë 26.5.2009, të Këshillit të Ministrave, “Për licencat dhe lejet që trajtohen nga apo nëpërmjet QKB-së dhe disa rregullimeve të tjera nënligjore të përbashkëta”, të ndryshuar, si dhe me udhëzimin nr. 4, datë 28.6.2019, “Për dokumentet për qarkullim dhe regjistrim të mjeteve rrugore”, të ndryshuar. Në përputhje me teknikën legjislative, projektvendimi u referohet këtyre akteve sipas fushës që rregullojnë.
Termat e projektvendimit kanë kuptimin e termave të ligjit nr. 57/2025, me përjashtim të termave që përkufizohen në pikën 2 të nenit 4. Tre prej tyre përkufizohen edhe në nenin 4 të ligjit nr. 57/2025: “automjet në fund të jetës” (pika 6), “ripërdorim” (pika 57) dhe “trajtim” (pika 63). Për qëllime të projektvendimit, këta terma përkufizohen sipas nenit 2, pikat 2, 6 dhe 5, të Direktivës 2000/53/KE, sepse përkufizimet e Direktivës janë të posaçme për automjetet. “Automjet në fund të jetës” është automjeti që përbën mbetje sipas përkufizimit të mbetjes në pikën 20 të nenit 4 të ligjit; lëshimi i certifikatës së shkatërrimit dhe çregjistrimi nga regjistri i mjeteve rrugore, që përmenden në pikën 6 të nenit 4 të ligjit, rregullohen në nenet 11 dhe 12 të projektvendimit si procedura që pasojnë dorëzimin e automjetit për trajtim. Ky dallim ndërmjet përkufizimit të ligjit dhe përkufizimit të Direktivës pasqyrohet në tabelën e përputhshmërisë.
Termi “automjet” është termi i nenit 53 të ligjit nr. 57/2025; për qëllime të projektvendimit, ai përkufizohet si mjeti rrugor i kategorisë M1 ose N1, si dhe mjeti me motor me tri rrota, me përjashtim të triciklit me motor, në përputhje me nenin 2, pika 1, të Direktivës 2000/53/KE dhe me klasifikimin e legjislacionit në fuqi për qarkullimin rrugor dhe për homologimin e mjeteve rrugore. Mjetet e tjera rrugore që përbëjnë mbetje u nënshtrohen rregullave të legjislacionit në fuqi për menaxhimin e integruar të mbetjeve dhe për grumbullimin e diferencuar të mbetjeve.
Në vijim të mendimit të Ministrisë së Infrastrukturës dhe Energjisë, projektvendimi është harmonizuar me legjislacionin në fuqi për qarkullimin rrugor. Zotëruesi ose pronari i fundit e paraqet kërkesën për çregjistrimin e përhershëm brenda afatit të këtij legjislacioni, ndërsa struktura përgjegjëse për shërbimet e transportit rrugor e kryen çregjistrimin vetëm pas paraqitjes së certifikatës së shkatërrimit, sipas procedurave të legjislacionit në fuqi për dokumentet e qarkullimit dhe të regjistrimit të mjeteve rrugore. Operatori i autorizuar i trajtimit nuk e çmonton, nuk e shkatërron dhe nuk e tjetërson automjetin në fund të jetës pa u përmbushur detyrimet e njoftimit dhe të dorëzimit të dokumenteve e të targave; kur zotëruesi ose pronari i fundit nuk i ka përmbushur këto detyrime, ato i përmbush operatori. Ky ndalim nuk e pengon kryerjen e dekontaminimit. Projektvendimi përmban rregulla për automjetet e braktisura, të sekuestruara ose të konfiskuara, për njoftimin e strukturës përgjegjëse për shërbimet e transportit rrugor për çdo certifikatë shkatërrimi të lëshuar dhe për njohjen e certifikatave të shkatërrimit të lëshuara në shtetet anëtare të Bashkimit Evropian.
Me hyrjen në fuqi të vendimit shfuqizohet vendimi nr. 705, datë 10.10.2012, i Këshillit të Ministrave, “Për menaxhimin e mbetjeve të automjeteve në fund të jetës”, sepse fusha e tij rregullohet tërësisht nga vendimi i ri. Projektvendimi nuk bie ndesh me marrëveshjet ndërkombëtare të detyrueshme për Republikën e Shqipërisë dhe zbaton detyrimin e përafrimit të legjislacionit, të parashikuar në nenin 70 të Marrëveshjes së Stabilizim-Asociimit.

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)
Ky projektvendim përafron plotësisht Direktivën 2000/53/KE të Parlamentit Evropian dhe të Këshillit, datë 18 shtator 2000, “Për automjetet në fund të jetës”, të ndryshuar. Numri CELEX: 32000L0053. Fletorja Zyrtare e Bashkimit Evropian, seria L, nr. 269, datë 21.10.2000, faqe 34–43. Vlerësimi është kryer mbi versionin e konsoliduar të datës 30 mars 2023 të Direktivës.

VI. PËRMBLEDHJE SHPJEGUESE E PËRMBAJTJES SË PROJEKTAKTIT
Projektvendimi përbëhet nga 28 nene, të organizuara në 7 krerë, dhe nga 4 shtojca, që janë pjesë përbërëse e tij.
Kreu I “Dispozita të përgjithshme” përfshin nenet 1 deri në 4.
Neni 1 “Objekti” përcakton se objekt i vendimit është miratimi i masave, i kritereve dhe i standardeve për parandalimin e mbetjeve të automjeteve dhe për grumbullimin, ripërdorimin, trajtimin, riciklimin dhe format e tjera të rikuperimit të automjeteve në fund të jetës dhe të pjesëve përbërëse të tyre, si dhe i objektivave të ripërdorimit dhe të rikuperimit, përfshirë riciklimin, bashkë me afatet përkatëse.
Neni 2 “Qëllimi” përcakton se qëllimi i vendimit është mbrojtja e mjedisit dhe e shëndetit të njeriut, nëpërmjet parandalimit të mbetjeve të automjeteve, si përparësi e parë, nëpërmjet ripërdorimit, riciklimit dhe formave të tjera të rikuperimit të automjeteve në fund të jetës dhe të pjesëve përbërëse të tyre, me qëllim pakësimin e mbetjeve të destinuara për asgjësim, si dhe nëpërmjet përmirësimit të performancës mjedisore të të gjithë operatorëve ekonomikë të përfshirë në ciklin e jetës së automjeteve, veçanërisht të operatorëve të përfshirë drejtpërdrejt në trajtimin e automjeteve në fund të jetës.
Neni 3 “Fusha e zbatimit” përcakton se vendimi zbatohet për automjetet dhe për automjetet në fund të jetës, përfshirë pjesët përbërëse dhe materialet e tyre, pavarësisht nga mënyra e mirëmbajtjes ose e riparimit të automjetit. Për mjetet me motor me tri rrota zbatohen vetëm pikat 1 deri në 4 të nenit 8, nenet 13 dhe 14, nenet 21 deri në 24, neni 26 dhe shtojca 1. Prodhuesi që prodhon ose importon vetëm automjete të miratuara sipas procedurës së serive të vogla, si dhe automjetet e tij, përjashtohen nga pika 3 e nenit 16 dhe nga nenet 18, 19 e 20. Vendimi nuk zbatohet për automjetet e prodhimeve të hershme dhe për automjetet me interes historik e koleksionimi, kur ruhen në mënyrë të përshtatshme dhe të sigurt për mjedisin dhe nuk përbëjnë mbetje. Nenet 16 dhe 17 nuk zbatohen për automjetet me destinacion të posaçëm. Mjetet e tjera rrugore që përbëjnë mbetje u nënshtrohen rregullave të legjislacionit në fuqi për menaxhimin e integruar të mbetjeve dhe për grumbullimin e diferencuar të mbetjeve. Vendimi zbatohet pa cenuar legjislacionin në fuqi për sigurinë e mjeteve rrugore, për shkarkimet në ajër, për kontrollin e zhurmës dhe për mbrojtjen e ujërave, të tokës e të mjedisit.
Neni 4 “Përkufizime” përcakton se, me përjashtim të termave të përkufizuar në pikën 2 të tij, termat e vendimit kanë kuptimin e termave të legjislacionit në fuqi për menaxhimin e integruar të mbetjeve, dhe përkufizon këta terma të posaçëm: automjet, automjet me destinacion të posaçëm, automjet në fund të jetës, certifikatë e shkatërrimit, copëtues, çregjistrim i përhershëm, dekontaminim, informacion për çmontimin, operator ekonomik, operator i autorizuar i trajtimit, pjesë përbërëse, prodhues, ripërdorim, substancë e rrezikshme dhe trajtim.
Kreu II “Masat për parandalimin e mbetjeve të automjeteve dhe për kufizimin e substancave të rrezikshme” përfshin nenet 5 deri në 7.
Neni 5 “Parandalimi i krijimit të mbetjeve të automjeteve” përcakton detyrimet e prodhuesit, në bashkëpunim me prodhuesit e materialeve dhe të pajisjeve: kufizimin e përdorimit të substancave të rrezikshme që nga faza e konceptimit të automjetit, projektimin dhe prodhimin e automjeteve në mënyrë që të lehtësohen çmontimi, ripërdorimi dhe rikuperimi, si dhe integrimin e një sasie në rritje të materialit të ricikluar. Masat nxitëse dhe programet për parandalimin janë pjesë e Programit Kombëtar për Parandalimin e Krijimit të Mbetjeve dhe, sipas rastit, e planeve zonale e vendore.
Neni 6 “Kufizimi i përdorimit të plumbit, të merkurit, të kadmiumit dhe të kromit gjashtëvalent” ndalon, pas datës 1 janar 2028, hedhjen për herë të parë në treg të automjeteve, të materialeve dhe të pjesëve përbërëse që përmbajnë këto substanca, me përjashtim të materialeve dhe të pjesëve përbërëse të shtojcës 2, brenda objektit dhe afateve të përcaktuara në të. Neni përcakton vlerat maksimale të lejuara të përqendrimit në material homogjen dhe regjimin e pjesëve të këmbimit. Ministria përgjegjëse për mjedisin, në bashkëpunim me ministrinë përgjegjëse për transportin, i propozon Këshillit të Ministrave përditësimin e shtojcës 2, në përputhje me përparimin teknik dhe shkencor, dhe e rishikon atë për herë të parë jo më vonë se data 1 janar 2030 dhe, në vijim, periodikisht.
Neni 7 “Etiketimi dhe identifikimi i materialeve e i pjesëve përbërëse” detyron prodhuesin të etiketojë ose të bëjë të identifikueshme materialet dhe pjesët përbërëse të shënuara në kolonën e tretë të tabelës së shtojcës 2 dhe të paraqesë dokumentacionin teknik vërtetues brenda 30 ditëve nga marrja e kërkesës me shkrim të Agjencisë Kombëtare të Mjedisit.
Kreu III “Masat, kriteret dhe standardet për grumbullimin dhe dorëzimin e automjeteve në fund të jetës” përfshin nenet 8 deri në 12.
Neni 8 “Sistemi i grumbullimit” detyron operatorët ekonomikë të ngrenë dhe të operojnë sisteme për grumbullimin e të gjitha automjeteve në fund të jetës dhe, për aq sa është teknikisht e realizueshme, të pjesëve të përdorura që përbëjnë mbetje dhe që hiqen gjatë riparimit të automjeteve, dhe ngarkon ministrinë përgjegjëse për mjedisin, Agjencinë Kombëtare të Ekonomisë së Mbetjeve dhe bashkitë të sigurojnë disponueshmërinë e mjaftueshme të pikave të grumbullimit. Çdo automjet në fund të jetës dorëzohet për trajtim te një operator i autorizuar i trajtimit. Prodhuesi, shpërndarësi ose grumbulluesi mund ta marrë në dorëzim automjetin vetëm kur plotëson kërkesat e nenit 21, është i regjistruar pranë Agjencisë Kombëtare të Mjedisit, i lëshon zotëruesit ose pronarit të fundit vërtetim për marrjen në dorëzim dhe garanton dorëzimin e automjetit te një operator i autorizuar i trajtimit. Sistemet e grumbullimit, të riciklimit dhe të rikuperimit, si dhe detyrimet e prodhuesve të parashikuara në vendim, zbatohen pa cenuar rregullat e përgjegjësisë së zgjeruar të subjekteve prodhuese.
Neni 9 “Automjetet e braktisura” ngarkon bashkinë, në bashkëpunim me strukturën e Policisë së Shtetit përgjegjëse për qarkullimin rrugor, të identifikojë dhe të heqë automjetet e braktisura. Përpara dorëzimit për trajtim verifikohen numri i identifikimit, targa, pronësia dhe gjendja juridike e administrative e automjetit, njoftohet zotëruesi ose pronari dhe përfundojnë procedurat e legjislacionit në fuqi për qarkullimin rrugor. Automjetet e sekuestruara, të konfiskuara, në kërkim ose të ngarkuara me barrë, si dhe ato me zotërues ose pronar të paidentifikuar, dorëzohen për trajtim vetëm me vendim të organit kompetent. Verifikimin e kryen struktura që ka kryer heqjen, në bashkëpunim me strukturën përgjegjëse për shërbimet e transportit rrugor dhe me Policinë e Shtetit; ajo kryen edhe njoftimin e zotëruesit ose të pronarit. Në këto raste, certifikata e shkatërrimit lëshohet në emër të strukturës që dorëzon automjetin për trajtim.
Neni 10 “Dorëzimi i automjetit në fund të jetës” garanton marrjen në dorëzim të automjetit pa asnjë kosto për zotëruesin ose pronarin e fundit, përcakton dy rastet kur operatori i autorizuar i trajtimit ka të drejtë të kërkojë pagesën e kostove të trajtimit, parashikon se prodhuesit i përballojnë, tërësisht ose në një pjesë të konsiderueshme, kostot e marrjes në dorëzim pa asnjë kosto për zotëruesin ose pronarin e fundit, sipas legjislacionit në fuqi për përgjegjësinë e zgjeruar të prodhuesit, si dhe ndalon marrjen në dorëzim të automjeteve të pashoqëruara me dokumentacionin që vërteton pronësinë ose të drejtën e disponimit, me përjashtim të rasteve të nenit 9.
Neni 11 “Certifikata e shkatërrimit” përcakton se certifikatën e lëshon vetëm operatori i autorizuar i trajtimit, sipas modelit të shtojcës 3 dhe pa të drejtë rimbursimi financiar. Certifikata i lëshohet zotëruesit ose pronarit të fundit në momentin e marrjes në dorëzim të automjetit; kur automjetin e merr në dorëzim prodhuesi, shpërndarësi ose grumbulluesi, operatori e lëshon certifikatën pasi automjeti mbërrin dhe regjistrohet në vendin e trajtimit dhe ia përcjell atë zotëruesit ose pronarit të fundit nëpërmjet këtij subjekti. Për automjetin e paregjistruar ose pa targa apo dokumente qarkullimi, në certifikatë shënohen numri i identifikimit të automjetit dhe arsyeja e mungesës së të dhënave të regjistrimit. Agjencia Kombëtare e Mjedisit e pajis operatorin me një kod serial unik për çdo certifikatë. Operatori e regjistron certifikatën në regjistrin e hyrje-daljeve, e raporton në regjistrin elektronik të Agjencisë Kombëtare të Mjedisit, e ruan kopjen e saj dhe, brenda 5 ditëve pune nga data e lëshimit, njofton për të, në rrugë elektronike, strukturën përgjegjëse për shërbimet e transportit rrugor. Kjo strukturë njeh, për qëllime të çregjistrimit të përhershëm, certifikatat e lëshuara në shtetet anëtare të Bashkimit Evropian dhe dokumentet e barasvlershme të shteteve të tjera.
Neni 12 “Çregjistrimi i përhershëm i automjetit në fund të jetës” detyron zotëruesin ose pronarin e fundit të paraqesë kërkesën për çregjistrimin e përhershëm brenda afatit të legjislacionit në fuqi për qarkullimin rrugor. Çregjistrimi i përhershëm kryhet vetëm pas paraqitjes së certifikatës së shkatërrimit. Struktura përgjegjëse për shërbimet e transportit rrugor i përcjell Agjencisë Kombëtare të Mjedisit, brenda muajit janar të çdo viti, të dhënat e vitit paraardhës për automjetet e çregjistruara mbi bazën e certifikatës së shkatërrimit dhe i korrigjon ato brenda 15 ditëve nga kërkesa e Agjencisë.
Kreu IV “Masat, kriteret dhe standardet për trajtimin, ripërdorimin, riciklimin dhe format e tjera të rikuperimit” përfshin nenet 13 deri në 17.
Neni 13 “Kërkesat e përgjithshme për trajtimin” përcakton se automjeti në fund të jetës ruhet dhe trajtohet në përputhje me hierarkinë e mbetjeve, me normat teknike minimale dhe me kërkesat minimale teknike të shtojcës 1, se operacionet e trajtimit i kryen vetëm operatori i autorizuar i trajtimit dhe se leja e mjedisit përmban të gjitha kushtet e nevojshme. Neni parashikon nxitjen e sistemeve të certifikuara të menaxhimit mjedisor dhe përditësimin e shtojcës 1 me vendim të Këshillit të Ministrave.
Neni 14 “Detyrimet e operatorit të autorizuar të trajtimit” përcakton detyrimet e operatorit: dekontaminimin përpara çdo operacioni tjetër trajtimi, sa më shpejt që të jetë e mundur dhe jo më vonë se 10 ditë nga marrja në dorëzim; çmontimin përpara trajtimit të mëtejshëm dhe heqjen e pjesëve e të materialeve të etiketuara; heqjen dhe ndarjen selektive të materialeve e të pjesëve përbërëse të rrezikshme; çmontimin dhe magazinimin në mënyrë që pjesët përbërëse të mbeten të përshtatshme për ripërdorim e rikuperim; plotësimin e kërkesave të shtojcës 1; menaxhimin e mbetjeve të rrezikshme; mbajtjen dhe raportimin e të dhënave. Operatori nuk e çmonton, nuk e shkatërron dhe nuk e tjetërson automjetin pa u përmbushur detyrimet e njoftimit dhe të dorëzimit të dokumenteve e të targave, të përcaktuara në legjislacionin në fuqi për qarkullimin rrugor; kur zotëruesi ose pronari i fundit nuk i ka përmbushur këto detyrime, ato i përmbush operatori. Ky ndalim nuk e pengon kryerjen e dekontaminimit.
Neni 15 “Menaxhimi i rrymave të veçanta të mbetjeve që dalin nga trajtimi” përcakton se mbetjet që dalin nga dekontaminimi dhe çmontimi menaxhohen sipas legjislacionit në fuqi për menaxhimin e integruar të mbetjeve dhe se pjesët përbërëse e materialet e hequra nuk dërgohen në landfill dhe nuk incinerohen kur kjo ndalohet nga ky legjislacion.
Neni 16 “Ripërdorimi, riciklimi dhe rikuperimi” detyron operatorët ekonomikë të nxitin ripërdorimin e pjesëve përbërëse të përshtatshme dhe rikuperimin e atyre që nuk mund të ripërdoren, duke i dhënë përparësi riciklimit, kur ai është i realizueshëm nga pikëpamja mjedisore, pa cenuar kërkesat për sigurinë e mjeteve rrugore, për shkarkimet në ajër dhe për kontrollin e zhurmës. Ministria përgjegjëse për mjedisin, në bashkëpunim me ministrinë përgjegjëse për transportin, ndjek, rishikon dhe propozon përditësimin e kërkesave e të standardeve për çmontueshmërinë, ripërdorshmërinë, riciklueshmërinë dhe rikuperueshmërinë e automjeteve dhe siguron që ripërdorimi i pjesëve përbërëse të mos shkaktojë rreziqe për sigurinë ose për mjedisin.
Neni 17 “Objektivat e ripërdorimit, të riciklimit dhe të rikuperimit” përcakton objektivat që sigurojnë operatorët ekonomikë: jo më pak se 85 për qind ripërdorim e rikuperim dhe 80 për qind ripërdorim e riciklim nga data 1 janar 2028; jo më pak se 95 për qind ripërdorim e rikuperim dhe 85 për qind ripërdorim e riciklim nga data 1 janar 2030, sipas peshës mesatare për automjet dhe për vit kalendarik. Deri në datën 31 dhjetor 2029, për automjetet e prodhuara përpara datës 1 janar 1980 zbatohen objektiva jo më pak se 75 për qind për ripërdorimin dhe rikuperimin dhe jo më pak se 70 për qind për ripërdorimin dhe riciklimin. Metodologjia e llogaritjes dhe e monitorimit jepet në shtojcën 4. Ky nen është përafruar konform objektivave të ripërdorimit, riciklimit dhe rikuperimit të përcaktuara në direktivën 2000/53/KE.
Kreu V “Detyrimet e prodhuesve, standardet e kodimit dhe informacioni” përfshin nenet 18 deri në 20.
Neni 18 “Standardet e kodimit” detyron prodhuesin të përdorë standarde kodimi për pjesët përbërëse dhe materialet e automjetit, të përcaktuara në standardet evropiane e ndërkombëtare të pranuara si standarde shqiptare, dhe të paraqesë dokumentacionin teknik vërtetues brenda 30 ditëve nga marrja e kërkesës me shkrim të Agjencisë Kombëtare të Mjedisit.
Neni 19 “Informacioni për çmontimin” detyron prodhuesin t’u vërë në dispozicion operatorëve të autorizuar të trajtimit informacionin për çmontimin për çdo tip të ri automjeti, brenda 6 muajve nga hedhja e tij për herë të parë në treg, përcakton përmbajtjen e këtij informacioni dhe detyron prodhuesin e pjesëve përbërëse të japë, me kërkesë, informacionin për çmontimin, ruajtjen dhe testimin e pjesëve që mund të ripërdoren.
Neni 20 “Informimi i publikut” detyron operatorët ekonomikë të publikojnë informacion për projektimin e automjeteve nga pikëpamja e rikuperueshmërisë e riciklueshmërisë, për trajtimin e përshtatshëm për mjedisin, për mënyrat e ripërdorimit, të riciklimit e të rikuperimit dhe për përparimin e arritur. Prodhuesi ua vë këtë informacion në dispozicion blerësve të mundshëm dhe e përfshin në materialet promovuese.
Kreu VI “Kriteret për operatorët, të dhënat, monitorimi dhe kontrolli” përfshin nenet 21 deri në 24.
Neni 21 “Leja e mjedisit dhe licencimi” përcakton se operatori ekonomik që ushtron veprimtari në fushën e grumbullimit, të transportit, të çmontimit, të trajtimit, të riciklimit ose të rikuperimit të automjeteve në fund të jetës pajiset, sipas llojit të veprimtarisë, me licencën “Shërbime ekspertize dhe/ose profesionale lidhur me ndikimin në mjedis”, me kodin III.2.B, me licencën për veprimtarinë e mbledhjes, të depozitimit dhe të shkatërrimit të mjeteve ose të pjesëve të tyre të dala jashtë përdorimit apo të braktisura, me kodin VII.3.B.1, shkronja “dh”, dhe me lejen e mjedisit. Kur veprimtaria përfshin mbetje të rrezikshme, zbatohen edhe kërkesat për mbetjet e rrezikshme.
Neni 22 “Mbajtja e të dhënave dhe raportimi” detyron operatorin e autorizuar të trajtimit të mbajë, të përditësojë dhe të raportojë të dhënat në regjistrin elektronik të Agjencisë Kombëtare të Mjedisit çdo 6 muaj, përcakton përmbajtjen minimale të të dhënave dhe raportimin vjetor pranë bashkisë. Agjencia Kombëtare e Mjedisit i përfshin të dhënat dhe normat e arritura në raportin vjetor për mbetjet dhe i publikon ato.
Neni 23 “Inspektimi” përcakton se struktura përgjegjëse inspektuese në fushën e mjedisit inspekton operatorët ekonomikë, të cilët i vënë në dispozicion dokumentacionin e nevojshëm.
Neni 24 “Ndalimet dhe përgjegjësia administrative” përcakton se ndalimet e legjislacionit në fuqi për menaxhimin e integruar të mbetjeve zbatohen edhe për automjetet në fund të jetës, për pjesët përbërëse dhe për mbetjet që rrjedhin prej tyre, dhe se për shkeljet e vendimit zbatohen dispozitat për kundërvajtjet administrative dhe për masat administrative të këtij legjislacioni.
Kreu VII “Dispozita kalimtare dhe të fundit” përfshin nenet 25 deri në 28.
Neni 25 “Shfuqizime” shfuqizon vendimin nr. 705, datë 10.10.2012, të Këshillit të Ministrave, “Për menaxhimin e mbetjeve të automjeteve në fund të jetës”.
Neni 26 “Dispozita kalimtare” i jep operatorit ekonomik që, në datën e hyrjes në fuqi të vendimit, ushtron veprimtari në fushën e grumbullimit, të çmontimit ose të trajtimit të automjeteve në fund të jetës, 18 muaj nga hyrja në fuqi e vendimit për ta përshtatur veprimtarinë me kërkesat minimale teknike të shtojcës 1; deri në përfundimin e këtij afati, ai zbaton kushtet e lejes së mjedisit dhe të licencave që zotëron. Neni përcakton gjithashtu se të dhënat e pikës 2 të nenit 22 raportohen duke filluar nga viti kalendarik që pason hyrjen në fuqi të vendimit.
Neni 27 “Autoritetet zbatuese” përcakton autoritetet që ngarkohen për zbatimin e vendimit.
Neni 28 “Hyrja në fuqi” parashikon se vendimi hyn në fuqi pas botimit në Fletoren Zyrtare.
Shtojca 1 përcakton kërkesat minimale teknike për vendet e ruajtjes dhe për vendet e trajtimit, operacionet e dekontaminimit, operacionet e trajtimit për nxitjen e riciklimit dhe kërkesat për magazinimin. Shtojca 2 përmban materialet dhe pjesët përbërëse të përjashtuara nga ndalimi i përdorimit të plumbit, të merkurit, të kadmiumit dhe të kromit gjashtëvalent, objektin dhe datën e skadimit të çdo përjashtimi, si dhe zërat që etiketohen ose bëhen të identifikueshëm. Shtojca 3 përmban modelin e certifikatës së shkatërrimit. Shtojca 4 përmban metodologjinë për llogaritjen dhe monitorimin e objektivave të ripërdorimit, të riciklimit dhe të rikuperimit.

VII. INSTITUCIONET DHE ORGANET QË NGARKOHEN PËR ZBATIMIN E AKTIT
Për zbatimin e këtij vendimi ngarkohen Ministria e Mjedisit, Ministria e Infrastrukturës dhe Energjisë, Agjencia Kombëtare e Ekonomisë së Mbetjeve, Agjencia Kombëtare e Mjedisit, Inspektorati Kombëtar i Mbrojtjes së Territorit, Drejtoria e Përgjithshme e Shërbimeve të Transportit Rrugor, Drejtoria e Përgjithshme e Policisë së Shtetit dhe bashkitë.
Ministria e Mjedisit propozon përditësimin e shtojcës 1 (neni 13) dhe, në bashkëpunim me Ministrinë e Infrastrukturës dhe Energjisë, përditësimin e shtojcës 2 dhe të standardeve (nenet 6 dhe 16). Ministria e Mjedisit, Agjencia Kombëtare e Ekonomisë së Mbetjeve dhe bashkitë sigurojnë disponueshmërinë e pikave të grumbullimit (neni 8). Agjencia Kombëtare e Mjedisit jep kodet seriale të certifikatave të shkatërrimit, administron të dhënat në regjistrin elektronik dhe llogarit normat vjetore (nenet 11 dhe 22 dhe shtojca 4). Inspektorati Kombëtar i Mbrojtjes së Territorit kryen inspektimin (neni 23). Drejtoria e Përgjithshme e Shërbimeve të Transportit Rrugor kryen çregjistrimin e përhershëm dhe përcjell të dhënat (nenet 11 dhe 12). Bashkitë dhe Policia e Shtetit marrin masa për automjetet e braktisura (neni 9).

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Për hartimin e këtij projektvendimi kanë kontribuar Drejtoria e Menaxhimit të Integruar të Mbetjeve dhe Drejtoria e Programimit dhe Harmonizimit të Kuadrit Rregullator dhe ....................... 
Projektvendimi do të dërgohet për mendim pranë Ministrisë së Drejtësisë, Ministrisë së Financave, Ministrisë së Ekonomisë dhe Inovacionit dhe Ministrit të Shtetit dhe Kryenegociator.

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Zbatimi i këtij projektvendimi nuk ka efekte financiare shtesë për buxhetin e shtetit.

	Enea KARAKAÇI						Sofjan JAUPAJ
Relacion shpjegues për projektvendimin “Për miratimin e masave, të kritereve dhe të standardeve për parandalimin e mbetjeve të automjeteve dhe për grumbullimin, ripërdorimin, trajtimin, riciklimin dhe format e tjera të rikuperimit të automjeteve në fund të jetës dhe të pjesëve përbërëse të tyre”
	

